Stabæk og Lillestrøm møtes på Nadderud søndag ettermiddag.

Utsatt for hærverk

Det er tydeligvis en kamp hvor Lillestrøm-supporterne har som mål å sette sitt preg på fra tribunen.

Da de første personene dukket opp på Nadderud søndag kunne de nemlig se at store deler av arenaen var malt i Lillestrøms farger.

Mye tyder på at noen har brukt natten på å forberede seg til kamp.

Søndag formiddag møtte politiet opp på Nadderud.

- Vi er på Nadderud nå. Vi fikk beskjeden klokken 10.40. Store deler av stadion er malt gul, men mye mer enn det vet vi ikke foreløpig. Ingenting er ødelagt, bortsett fra malingen, sier operasjonsleder Marlow Grandalen i Asker og Bærum politidistrikt til TV 2.

Politiet sikret seg spor, og vil så vurdere hva som skjer videre.

POLITI PÅ PLASS: Politiet var på Nadderud søndag formiddag for å sikre seg spor etter hærverket som ble utført natten i forkant.

- Vi dokumenterer skadene og prater med de som er der. Vi vil etterforske saken og vurdere om det blir opprettet en anmeldelse, forteller han.

Mistenker tidligere Stabæk-spillere

Leder i Stabæk Support Gjermund Skaar ønsker ikke å lage noe oppstyr rundt episoden.

– Nei, jeg ser vel på det som mer pøbelstreker. Det er nok ikke noe Kanarifiansen eller Lillestrøm stiller seg bak, sier han til TV 2.

Han forteller at det finnes overvåkningsopptak av episoden, og at det skal ha vært to personer som utførte hærverket. Selv tror Skaar at han vet hvem som står bak.

– Jeg har Palmi Rafn Pálmason og Johann Andersson (begge tidligere Stabæk-spillere, red.anm) som mine mistenkte. Jeg tror nok de har kommet tilbake for å prøve å markere seg igjen, flirer han.

Episoden kommer uansett til å bli anmeldt.

– Det blir nok anmeldt ja. Slike ting skal meldes. Så får vi se hva som blir gjort videre. Personlig synes jeg ikke det bør skje noe mer. Dette er pøbelstreker. Sikkert bare noen som har vært på nachspiel og fått en dårlig idé, sier han.

Etter at hærverket ble kjent har flere trekt til Nadderud stilte flere fra Stabæk Support opp og malte arenaen tilbake i sin gamle farge.

TV 2 har forsøkt å komme i kontakt med Lillestrøm uten å lykkes